**TÁJÉKOZTATÓ**

**a 2018. január 1. napját megelőzően engedély nélkül létesített kutak vízjogi fennmaradási engedélyezési eljárásáról**

A kutak megépítéséhez, átalakításához, üzemeltetéséhez és megszüntetéséhez vízjogi engedély szükséges.

A vízgazdálkodásról szóló 1995. évi LVII. törvény (a továbbiakban: Vgtv.) 29.§ (4) bekezdése szerint:

(4) Ha a vízilétesítmény (kút) megépítése vagy átalakítása végleges hatósági engedély nélkül történt, és a vízügyi hatóság a kút megvizsgálása után a létesítő részére a fennmaradási engedélyt utólag megadja, egyidejűleg **vízgazdálkodási bírság megfizetését kell előírni**.

A 29. § (7) bekezdése alapján **mentesül a vízgazdálkodási bírság megfizetése alól az a létesítő, aki 2018. január 1-jét megelőzően engedély nélkül vagy engedélytől eltérően létesített vízkivételt biztosító vízilétesítményt, ha**

***a)* a vízjogi fennmaradási engedélyezési eljárást 2018. december 31-ig kérelmezi, és**

***b)* az engedély megadásának feltételei fennállnak.**

A helyi vízgazdálkodási hatáskörrel a jegyző rendelkezik, ezért a vízgazdálkodási hatósági jogkör gyakorlásáról szóló 72/1996. (V.22.) Kormányrendelet (a továbbiakban: Korm. rendelet) alapján **a jegyző engedélye szükséges**:

**Olyan kút létesítéséhez**, üzemeltetéséhez, fennmaradásához és megszüntetéséhez, amely a **következő feltételeket együttesen teljesíti:**  
a) az a kút, amely karszt- vagy rétegvíz készlet igénybevétele, érintése nélkül, és 500 m3/év vízigénybevétellel kizárólag talajvízkészlet vagy parti szűrésű vízkészlet felhasználásával üzemel;  
b) a kút épülettel, vagy annak építésére jogosító hatósági határozattal, egyszerű bejelentéssel rendelkező ingatlanon van, és a magánszemélyek részéről a házi ivóvízigény és a háztartási igények kielégítését szolgálja;  
c) a kút nem gazdasági célú vízigényt szolgál.

Amennyiben az előző feltételek közül bármelyik nem teljesül, akkor nem a jegyző, hanem a katasztrófavédelmi igazgatóság hatáskörébe tartozik a kút fennmaradási engedélyezési eljárása!

**A fennmaradási engedélyezési eljárás iránti kérelem benyújtása előtt tervdokumentációt kell készíttetni** a vízjogi engedélyezési eljáráshoz szükséges dokumentáció tartalmáról szóló 41/2017. (XII.29.) BM rendelet (a továbbiakban: BM rendelet) szerint.  
Fontos, hogy a felszín alatti vízkészletekbe történő beavatkozás és a vízkútfúrás szakmai követelményeiről szóló 101/2007. (XII.23.) KvVM rendelet (a továbbiakban: KvVM rendelet) szerint tervdokumentációt **csak olyan tervező készítheti, aki a Magyar Mérnöki Kamara erre följogosító szakterületi tervezői jogosultságával rendelkezik.**

A fennmaradási engedélyt az építtetőnek (tulajdonosnak) kell kérelmeznie, de a kérelmet eljáró képviselőként benyújthatja a fentiek által meghatalmazott személy vagy szervezet is. **Az eljárás illetékmentes!**

A fennmaradási engedélyezési eljárás iránti kérelemnek tartalmazni kell a BM rendelet által előírt adatokat, a kérelemhez csatolni kell a tervdokumentációt és a tervező mérnöki jogosultságát igazoló igazolásokat a BM rendelet szerint.

A fennmaradási engedélyezési eljárás során a jegyző szakértőként köteles bevonni az illetékes szakhatóságokat az érintett kút jellegétől és a vízhasználat céljától függően.

Amennyiben az engedély nélkül létesített kút a szakhatósági állásfoglalás szerint vízgazdálkodási, környezet- vagy természetvédelmi szempontból káros, és ez átalakítással sem szüntethető meg, a vízjogi fennmaradási engedély iránti kérelmet el kell utasítani, és emellett az építtetőt a létesítmény megszüntetésére (elbontására).

**A tervdokumentációban szereplő adatok alapján kitöltött kérelem nyomtatványt és mellékleteit a Kondorosi Közös Önkormányzati Hivatal Hatósági Csoportjához kell benyújtani.**

**Kérelem nyomtatvány:**

****